OVERDREV: Direktoratet for samfunnssikkerhet og beredskap (DSB) slår i en rapport fast at «farene ved pandemien innledningsvis ble noe overdimensjonert». Ifølge direktoratet gjelder dette spesielt den innledende pressekonferansen 29. april i fjor, med daværende helseminister Bjarne Håkon Hanssen (Ap, til venstre), helsedirektør Bjørn Inge Larsen (til høyre) og overlege Bjørn Iversen (i midten) ved Folkehelseinstituttet. Foto: SCANPIX

- Faren ved svineinfluensa ble overdrevet

Helsemyndighetene bidro til å overdrive farene ved svineinfluensaen da sykdommen rammet Norge i fjor vår. Det er blant konklusjonene i en ny evalueringsrapport etter pandemien.

Oppdatert 13. oktober 2010

Artikkelen er over ni år gammel

Fakta: Influensahåndteringen Direktoratet for samfunnssikkerhet og beredskap ble av Helsedepartementet bedt om å vurdere myndighetenes håndtering av svineinfluensapandemien. Evalueringsrapporten ble lagt fram 13. oktober.

KrF er blant dem som har kritisert at svineinfluensagranskingen gjennomføres av en etat som er underlagt regjeringen. Partiet mener Riksrevisjonen bør foreta en uavhengig undersøkelse av pandemihåndteringen.

Helsemyndighetene anbefalte i fjor høst hele befolkningen å vaksinere seg mot svineinfluensa også spedbarn og gravide etter tolvte svangerskapsuke.

Norge bestilte 9,4 millioner doser av Pandemrix-vaksinen mot svineinfluensa, men helsemyndighetene fikk kritikk for tiden det tok å tilby alle i befolkningen vaksine. Et av problemene var at vaksinen ble produsert fortløpende, hvilket gjorde at det tok tid før alle som ønsket vaksinen, fikk den.

Sammenlignet med vaksiner som brukes ved vanlig sesonginfluensa, var Pandemrix forholdsvis lite utprøvd. Helsemyndighetene opplyste at bivirkningene ved vaksinen normalt ikke ville være større enn hva som er tilfellet ved vanlige influensavaksiner.

I november i fjor var det registrert 25 norske dødsfall som følge av svineinfluensaen. WHO erklærte 10. august at pandemien var over.

(©NTB) Vis mer

Direktoratet for samfunnssikkerhet og beredskap (DSB) står bak rapporten, som slår fast at svineinfluensaen i hovedsak ble håndtert på en god måte.

- De sentrale helsemyndighetene ledet arbeidet med stort engasjement og faglig dyktighet. Til tross for dette synliggjorde pandemihåndteringen mange lærings- og forbedringspunkter, sier direktør Jon A. Lea i DSB.

DSB finner verken grunn til å kritisere valget av massevaksinasjon som metode eller bruken av vaksinen Pandemrix, men slår fast at «farene ved pandemien innledningsvis ble noe overdimensjonert».

Ifølge direktoratet gjelder dette spesielt den innledende pressekonferansen 29. april i fjor, med daværende helseminister Bjarne Håkon Hanssen (Ap), helsedirektør Bjørn Inge Larsen og overlege Bjørn Iversen ved Folkehelseinstituttet.

13.000 døde

- Etter DSBs oppfatning er det ingen tvil om at pressekonferansen etterlot et inntrykk av dramatikk. Statsrådens understrekning av det alvorlige i situasjonen underbygger dette inntrykket, heter det i rapporten.

Det er særlig bruken av et verstefallsscenario som antydet 13.000 dødsfall, DSB finner grunn til å problematisere. Direktoratet mener pandemiplanen som forelå ikke tok høyde for at pandemien kunne bli så mild som den ble, og som Folkehelseinstituttet faktisk forutså.

Ifølge DSB sørget myndighetenes høye aktivitetsnivå og planleggingen for en eventuell forverring at inntrykket av en alvorlig situasjon ble forsterket. Likevel kritiserer ikke evalueringsrapporten kommunikasjonsarbeidet under pandemien. Tvert imot slås det fast at Helsedirektoratet og Folkehelseinstituttet gjorde en «svært god kommunikasjonsinnsats».

SAMLESIDE:Svineinfluensa

Det var lenge uklart om DSB-rapporten ville inneholde en vurdering av massevaksinasjon som strategi, men i rapporten heter det at DSB ikke finner grunn til å sette spørsmålstegn ved dette.

- Alternativet ville ikke ha vært å nekte folk vaksine, men å unnlate å gi dem råd om å ta den. En slik utydelighet ville ikke ha vært i samsvar med måten myndighetene ellers hadde kommunisert på, heter det.

Avtale i 2008

Når det gjelder valget av Pandemrix som vaksine anfører DSB at det allerede sommeren 2008 var inngått avtale med produsenten GlaxoSmithKline, og at det derfor ikke var grunn til å forsøke å få tak i en annen vaksine sommeren 2009.

DSB viser til at rapporterte bivirkninger ikke skiller seg vesentlig fra det som var ventet.

- Meldinger om smaksforstyrrelser var uventet og ikke tidligere kjent. Tilfeller av alvorlig allergisk sjokk være noe hyppigere med Pandemrix enn andre vaksiner. Om det er noen sammenheng mellom de åtte rapporterte tilfellene av narkolepsi og vaksinering er usikkert. Tilsvarende har aldri blitt rapportert tidligere. Antallet meldte dødsfall, aborter og dødfødsler var ikke høyere enn forventet statistisk sett, og det er ikke holdepunkter for at vaksinering med Pandemrix har vært årsak til slike hendelser, heter det i rapporten.

25 punkter

Evalueringen avsluttes med 25 ulike forslag til forbedringer av den nasjonale pandemiberedskapen. Et hovedpunkt er at rolle- og ansvarsfordelingen mellom Helsedirektoratet, Folkehelseinstituttet og Helsedepartementet ikke var god nok.

Blant andre anbefalinger er å tydeliggjøre fastlegenes rolle bedre og innføre en fast og felles pris for vaksinering, uavhengig av hvordan den organiseres i den enkelte kommune.

Publisert: 13.10.10 kl. 15:10 Oppdatert: 13.10.10 kl. 16:05

Mer om Helse Svineinfluensa